**Földművelésügyi Miniszter**

a közalkalmazottak jogállásáról szóló 1992. évi XXXIII. törvény 20/A. § alapján

pályázatot hirdet

**a Nemzeti Agrárkutatási és Innovációs Központnál (NAIK)

ügyvivő szakértő munkakörben gazdasági főigazgató-helyettes (magasabb vezető)**

beosztás ellátására.

**A közalkalmazotti jogviszony időtartama:**

határozatlan idejű közalkalmazotti jogviszony

**Foglalkoztatás jellege:**

Teljes munkaidő

**A vezetői megbízás időtartama:**

A vezetői megbízás határozott időre, 5 évig szól.

**A munkavégzés helye:**

Pest megye, 2100 Gödöllő, Szent-Györgyi Albert utca 4.

**A beosztáshoz tartozó, illetve a vezetői megbízással járó lényeges feladatok:**

A gazdasági főigazgató-helyettes, mint a költségvetési szerv gazdasági vezetője felelős a Nemzeti Agrárkutatási és Innovációs Központ (a továbbiakban: NAIK) gazdasági közfeladatainak jogszabályokkal, kormányzati és irányítószervi utasításokkal összhangban történő ellátásáért. A gazdasági főigazgató-helyettes gazdasági intézkedéseket hoz, ellátja a költségvetési szerv működtetésével, üzemeltetésével kapcsolatos, valamint a költségvetési szerv vagyongazdálkodása körében a beruházással, a vagyon használatával, hasznosításával, védelmével kapcsolatos feladatokat. Felelős a költségvetési szerv költségvetésének tervezéséért, a gazdálkodással, könyvvezetéssel és a finanszírozással kapcsolatos feladatok ellátásáért, továbbá az adatszolgáltatási, beszámolási kötelezettségek teljesítéséért, a pénzügyi, számviteli rend betartásáért. A gazdasági főigazgató-helyettes, mint gazdasági vezető felelősséggel vezeti a NAIK gazdasági szervezetét, iránymutatást és utasításokat ad a gazdálkodási szervezet alegységei részére, ellenőrzi és értékeli azok feladatellátását, gondoskodik a gazdasági intézkedések ellenjegyzéséről. Feladata továbbá az intézményi gazdálkodás törvényességének, hatékony és eredményes feladatellátásának folyamatos ellenőrzése.

**Illetmény és juttatások:**

Az illetmény megállapítására és a juttatásokra a közalkalmazottak jogállásáról szóló 1992. évi XXXIII. törvény, valamint a közalkalmazottak jogállásáról szóló 1992. évi XXXIII. törvénynek a Magyar Tudományos Akadémia irányítása alá tartozó költségvetési szerveknél, illetve más kutató- és kutatást kiegészítő intézeteknél történő végrehajtásáról rendelkező 84/2011. (V.26.) Korm. rendelet rendelkezései és a közalkalmazottak jogállásáról szóló 1992. évi XXXIII. törvénynek a vidékfejlesztési miniszter irányítása alá tartozó költségvetési szerveknél történő végrehajtásáról szóló 70/2011. (VII.26.) VM rendelet rendelkezései az irányadók.

**Pályázati feltételek:**

•    Egyetem, illetve főiskola,

•    az államháztartásról szóló 2011. évi CXCV. törvény végrehajtásáról szóló 368/2011. (XII.31.) Korm. rendelet 12. § (1) és (2) bekezdéseiben foglaltaknak megfelelően felsőoktatásban szerzett végzettség és emellett okleveles könyvvizsgálói vagy államháztartási mérlegképes könyvelői szakképesítés, vagy az engedélyezés szempontjából ezzel egyenértékű szakképesítés, vagy

•  gazdasági vezetői, belső ellenőri, érvényesítői, pénzügyi ellenjegyzői – 2012. január 1. előtt az államháztartásról szóló 2011. évi CXCV. törvény szerinti ellenjegyzői -, vagy a számvitelről szóló 2000. évi C. törvény (továbbiakban: Szt.) 150. § (1) és (2) bekezdése szerinti feladatok ellátásában költségvetési szervnél legalább öt éves igazolt szakmai gyakorlat, valamint mérlegképes könyvelői szakképesítés vagy a felsőoktatásban szerzett gazdasági szakképzettség,

•   szerepelnie kell az Szt. 151. § (3) bekezdése szerinti nyilvántartásban, és rendelkeznie kell a tevékenység ellátására jogosító engedéllyel,

•    magyar nyelvtudás,

•     büntetlen előélet,

•     egészségügyi alkalmasság,

•     irodai informatikai alkalmazások felhasználószintű ismerete,

•    magyar állampolgárság, vagy külön jogszabály szerint jog a szabad mozgáshoz és tartózkodáshoz, illetve bevándorlási vagy letelepedési engedély megléte,

•    vagyonnyilatkozat-tételi kötelezettség teljesítésének vállalása,

•     a közalkalmazottak jogállásáról szóló 1992. évi XXXIII. törvény 20/B. § (2) bekezdése alapján magasabb vezetői beosztás ellátására megbízást az kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti jogviszonyba helyezhető.

**A pályázat elbírálásánál előnyt jelent:**

•   angol nyelv tárgyalóképes ismerete, minimum középfokú komplex nyelvvizsgával,

•       okleveles könyvvizsgálói szakképesítés,

•      regisztrált államháztartási mérlegképes könyvelői végzettség.

**Elvárt kompetenciák:**

•    rendszerszintű, innovatív, jövőképben és stratégiákban való gondolkodás,

•    céltudatosság, felelős döntéshozatal,

•     kezdeményezőkészség, csapatmunka iránti elkötelezettség,

•    szervezőkészség, lendületesség,

•    fejlett problémamegoldó képesség.

**A pályázat részeként benyújtandó iratok, igazolások:**

•  részletes szakmai önéletrajz, az eddigi munkahelyek, munkakörök, a szakmai feladatok részletes ismertetésével,

•   iskolai végzettséget, szakképzettséget, esetlegesen a nyelvtudást igazoló iratok másolata,

•  az Szt. 151. § (3) bekezdése szerinti nyilvántartásban történő szereplés igazolása és a tevékenység ellátására jogosító engedély másolata,

•   az intézmény gazdasági működésére vonatkozó jövőkép, középtávú stratégai elképzelés,

•  a vezetői munka során érvényesíteni kívánt elvek bemutatása, különös tekintettel a beosztottakkal, illetve a NAIK egyéb szervezeti egységek vezetőivel való kapcsolattartás és együttműködés jellegére és jellemzőire,

•   90 napnál nem régebbi keltezésű hatósági erkölcsi bizonyítvány, mely igazolja a büntetlen előéletet, valamint azt, hogy a pályázó nem áll a közalkalmazotti jogviszony létesítéséhez szükséges foglalkozás gyakorlásától való eltiltás hatálya alatt; vagy nyilatkozat arról, hogy a pályázat pozitív elbírálása esetén az erkölcsi bizonyítványt a kinevezés napjáig a pályázó eredetiben bemutatja,

•      nyilatkozat, amelyben a pályázó vállalja gazdasági főigazgató-helyettessé történő megbízása esetén az egyes vagyonnyilatkozat-tételi kötelezettségekről szóló 2007. évi CLII. törvény szerinti vagyonnyilatkozat-tételi kötelezettséget,

•    nyilatkozat, amelyben a pályázó hozzájárul a pályázati anyagában foglalt személyes adatainak a pályázati eljárással összefüggésben szükséges kezeléséhez,

•   orvosi igazolás, amellyel a pályázó a magasabb vezetői beosztás ellátására alkalmas egészségügyi állapotát igazolja.

**A beosztás betölthetőségének időpontja:**

A beosztás a pályázatok elbírálását követően azonnal betölthető.

**A pályázat benyújtásának határideje:** 2017. november 24.

A pályázati kiírással kapcsolatosan további információt Kristóf Ákos, a Mezőgazdasági Főosztály főosztályvezető-helyettese nyújt, a 06-1-795-2603 -as telefonszámon.

**A pályázatok benyújtásának módja:**

•    Postai úton, a pályázatnak a földművelésügyi miniszter címére történő megküldésével (Földművelésügyi Minisztérium, 1392 Budapest, Pf. 279. Az Intézmény nevét feltétlenül jelölje meg.). Kérjük a borítékon feltüntetni a pályázati adatbázisban szereplő azonosító számot: SzIF/1289/2/2017., valamint a beosztás megnevezését: ügyvivő szakértő munkakörben gazdasági főigazgató-helyettes.

**A pályázat elbírálásának módja, rendje:**

A határidőt követően megküldött, vagy a pályázati feltételeknek nem megfelelő, illetve nem teljes mértékben megfelelő pályázat érvénytelen. A pályázati benyújtási határidő lejártát követő 21 napon belül az érvényes pályázatok előzetes szűrésére, a vezetői kompetenciák meglétének írásban történő felmérésére, majd a pályázók személyes meghallgatására kerül sor a földművelésügyi miniszter által létrehozott bíráló bizottság előtt.

**A pályázat elbírálásának határideje:** 2018. január 23.

**A pályázati kiírás további közzétételének helye, ideje:**

•          [www.kozigallas.gov.hu](http://www.kozigallas.gov.hu) internetes oldal - 2017. október 31.

•          A NAIK honlapja - 2017. október 31.

**A munkáltatóval kapcsolatos egyéb lényeges információ:**

A gazdasági főigazgató-helyettes személyéről - a bizottság írásba foglalt véleményét mérlegelve - a pályázati határidő lejártát követő 60 napon belül a földművelésügyi miniszter dönt. A döntésről a pályázók elektronikus úton kapnak értesítést. A pályázatban csak a kiírás feltételeinek mindenben megfelelő, határidőre beérkezett dokumentumokkal rendelkező pályázó vehet részt. A gazdasági főigazgató-helyettest a földművelésügyi miniszter nevezi ki, és menti fel. Hiánypótlásnak helye nincs. Vezetői megbízást az a személy kaphat, aki a munkáltatóval közalkalmazotti jogviszonyban áll, vagy a megbízással egyidejűleg közalkalmazotti munkakörbe kinevezhető.